ความสำเร็จของประเทศไทย ส่งเสริมธุรกิจการถ่ายทำภาพยนตร์ต่างประเทศ ช่วงโควิดสร้างรายได้เข้าประเทศกว่า 5,007 ล้านบาท
นายโชติ ตราชู ปลัดกระทรวงการท่องเที่ยวและกีฬา เปิดเผยว่า ประเทศไทยได้ประสบความสำเร็จในเรื่องของการส่งเสริมธุรกิจการถ่ายทำภาพยนตร์ต่างประเทศในช่วงสถานการณ์การแพร่ระบาดของโรคโควิด-19 โดยประเทศไทยเป็นสถานที่ยอดนิยมในการถ่ายทำภาพยนตร์ต่างประเทศและได้รับการยอมรับในระดับสากล ไม่ว่าจะเป็นภาพยนตร์เรื่องยาว รายการโทรทัศน์ โฆษณา และสารคดี ซึ่งในปี 2562 ก่อนสถานการณ์การแพร่ระบาดของโรคโควิด-19 ธุรกิจนี้มีการขยายตัวมากขึ้น มีภาพยนตร์ต่างประเทศเข้ามาถ่ายทำในประเทศไทย รวม 740 เรื่อง นำรายได้เข้าสู่ประเทศมูลค่ารวมกว่า 4,800 ล้านบาท  ซึ่งเป็นภาพยนตร์เรื่องยาวถึง 60 เรื่อง โดยคาดการณ์ว่าธุรกิจนี้จะมีแนวโน้มขยายตัวเพิ่มมากขึ้นอย่างต่อเนื่อง ขณะที่ปี 2563 รัฐบาลไทยได้มีการกำหนดมาตรการป้องกันและควบคุมโรค พร้อมทั้งได้จัดทำคู่มือและเกณฑ์การปฏิบัติสำหรับการถ่ายทำภาพยนตร์ต่างประเทศในประเทศไทยที่มีความรัดกุมและสามารถนำมาปฏิบัติได้จริง เพื่อให้การถ่ายทำสามารถดำเนินต่อไปได้อย่างปลอดภัย นอกจากนี้ เพื่อเป็นการกระตุ้นเศรษฐกิจ ทางภาครัฐได้ให้การสนับสนุนภาพยนตร์ต่างประเทศที่มีเงินลงทุนตั้งแต่ 100 ล้านบาทขึ้นไป โดยสามารถขอรับสิทธิประโยชน์จากมาตรการส่งเสริมการถ่ายทำภาพยนตร์ต่างประเทศในประเทศไทย (Thailand Incentive Measures) เพิ่มเติมอีกร้อยละ 5 จากสิทธิประโยชน์หลัก และร้อยละ 15 ของค่าใช้จ่ายที่เกิดขึ้นในประเทศไทย จากความสำเร็จของการดำเนินมาตรการดังกล่าว ซึ่งล่าสุดในปี 2564 ธุรกิจการถ่ายทำภาพยนตร์ต่างประเทศในประเทศไทย สร้างรายได้เข้าประเทศสูงสุด อยู่ที่ 132 ล้านยูโร หรือประมาณ 5,007 ล้านบาท